Kravspesifikasjon – webbasert kvalitetssikringssystem

Som et ledd i implementeringen av den pågående kvalitetsreformen er Høgskolen i Østfold i ferd med å iverksette og klargjøre sitt kvalitetssikringssystem. Systemet er utformet på grunnlag av en prosessbasert organisasjonsforståelse. Som et ledd i denne prosessen har vi behov for et system.

· som sikrer alle de oppgavene et slikt prosessbasert kvalitetssystem skal ivareta. 

· Som sikrer at alle brukere, studenter, ansatte m.fl. raskt skal finne prosedyrer og prosessbeskrivelser for hvordan vi arbeider for bl.a. å sikre og utvikle studiekvaliteten ved høgskolen.

Systembeskrivelse

Krav til systemet er at det skal være en webbasert løsning hvor sluttbrukeren skal kunne bruke en vilkårlig nettleser for å få tilgang til de prosedyrer og prosessbeskrivelser m.m. som høgskolen til enhver tid har i sitt kvalitetssikringssystem. Det forventes av systemet at brukeren skal kunne ha flere muligheter for å finne de prosedyrene som det ønskes å få et innblikk i. Det er også forventet at brukeren skal kunne visuelt se gangen i for eksempel arbeidet med studieplanutviklingen ved høgskolen. 

For øyeblikket har høgskolen modellert deler av slike prosedyrer i verktøy som Microsoft Visio. Det er derfor viktig at systemet skal kunne modelleres på samme måte som det vi allerede er i gang med slik at vår tankegang rundt slike prosedyrer blir ivaretatt. Ansatte fra alle avdelinger/enheter vil være potensielle operatører og innholdsleverandører av et slikt system. Det forventes derfor et ryddig grensesnitt slik at det er forholdsvis lett for en ”normal” databruker og komme i gang med å legge ut prosessbeskrivelser etter en gitt mal. 

Det ønskes et databasedrevet system som har stor fleksibilitet i forhold til høgskolens virksomhet. Skalerbarheten er derfor et viktig element. Det er en fordel om det er valgmuligheter i forhold til om hele eller enkelte deler av systemet skal kunne legges åpent eller bak for eksempel et intranett. Det er også ønskelig at systemet er konstruert slik at det er mulig for høgskolen selv å avgjøre hvordan designet av websidene skal være.

Systemet må ha gode søkeegenskaper, og det ønskes å kunne koble deler av prosedyrer/prosessbeskrivelser til de enkelte rollene som er med i prosessene og som høgskolen har. Med denne koblingen ønskes det derfor at brukeren skal kunne finne sin stilling/rolle, og så få en oversikt over de prosedyrene han/hun har ansvar for, og så raskt kunne sjekke ut hvordan det forventes at oppgavene skal løses.

Det må være mulig i systemet å lage koblinger, f.eks hyperkoblinger til andre webbaserte ressurser, dokumenter m.m fra de enkelte prosessbeskrivelsene. Det ønskes også et system som har mulighet for avvikshåndtering, også med hensyn til resultater i forhold til mål på definerte kvalitetsindikatorer.

I og med at det ønskes et system som både kan være tilgjengelig på internett og evt. et intranett, er sikkerhetsaspektet viktig. Det er også et avgjørende element på hvor pålitelig systemet er. Det forventes et system som er nøye uttestet og tåler mange samtidige brukere. 

Det er usikkert om høgskolen ønsker å drifte et slikt system selv. Det er uansett viktig at systemet er vedlikeholdsvennlig og lett å oppdatere hvis sikkerhetstrusler mot systemet oppstår. Det er også en fordel om det er mulig for høgskolen å drifte et slikt system selv. 

Vi er i en fase hvor vi har tidspress i forhold til når ting er på plass. Det er derfor et krav at systemet skal være installert på våre egne servere eller driftet av en ekstern enhet innen medio september, Det forventes at ressurspersoner fra høgskolen har fått grundig opplæring i systemet i løpet av samme periode slik at det vil kunne være forholdsvis enkelt for dem å lære opp evt. andre brukere. 

I implementeringen av systemet er høgskolen avhengig av god support og bistand til en helhetlig modellering av de prosesser som skal modelleres. Det forventes at leverandør av et slikt system har eller kan skaffe slik ressurs.

PRISINFORMASJON.

Tilbudet må inneholde en totalpris samt pris på ulike delelementer som:

· Systemet

· Lisenser

· Modellering

· Opplæring 

· Support

· Teknisk drifting

Anskaffelsen kunngjøres i Norsk Lysningsblad i forhold til gjeldende regler for offentlige anskaffelser.

Vi ber om at det oppgis navn på kontaktperson dersom høgskolen ønsker ytterligere opplysninger.

Høgskolens kontaktperson er Tore Petter Engen. Han treffes på mobiltelefon  90793313.

Fristen for å komme med tilbud er 2. august 2004 klokka 12.00.

